钦定古今图书集成/明伦汇编/闺媛典/第132卷 > 祝守熙妻朱氏
## 钦定古今图书集成/明伦汇编/闺媛典/第132卷 > 祝守熙妻朱氏

按《海宁县志》：“朱氏，高安公道行女孙，适祝少司空以
幽季子守熙。氏幼读内则，长而慕敬姜之为人，《列女
传》诸书无不毕览，行动必以礼。司空即世未殡，夫兄
守元、守参先翁没，及是夫亦相继死。有钱公长者，责
司空长子守一曰：‘迺翁天子卿贰，过时而葬，不可’。守
一曰：‘先君遗命，欲以四乙酉卜葬。钱意其家中落，故’”
迟之，乃延宗老出籯金襄事。宗老义之第曰：“须告。”季
子妇朱氏哭帷中，再拜抗谢曰：“未亡人不当参外议。
然窃闻古者大夫望重于朝，其死也，天子赐之葬，礼
也。今上明圣，遇老臣必以礼，晚当有赐书，宜待命。”钱
公及宗老咸以为知大体。未几，奉诏赐祭葬，氏复鬻
产襄事，成大礼云。